„Să își dea demisia. Bine ar fi să renunțe și la preaviz”, a spus Ciolacu. Întrebat de Libertatea ce se va întâmpla dacă totuși greva continuă, premierul a răspuns: „Foarte bine! Atunci fac restructurări”.
Angajații de la Guvern nu acceptă propunerea de majorare a salariilor cu 10% în două tranșe, ei cerând un procent de 20%.
Protestele au început săptămâna trecută
Angajaţii din aparatul de lucru al Guvernului sunt nemulţumiţi că șefii au „o politică salarială discriminatorie” în raport cu alte instituţii aflate în subordine sau coordonare. Aceștia au declanșat săptămâna trecută un protest spontan, urmat de o grevă japoneză.
Aproximativ 400 de angajați au cerut inițial majorarea lefurilor cu 30%, iar liderul sindical Noni Iordache a susținut că funcționarilor Executivului nu le-au mai crescut salariile de aproape 10 ani. Media veniturilor este de aproximativ 5.000 de lei net lunar.
Pe 13 mai, aflat atunci în Dâmbovița, Marcel Ciolacu a spus că va discuta personal cu protestatarii, după ce va reveni în Capitală, și că „am să fac un teambuilding ca să ne cunoaștem mai bine”.
Pe 22 mai, angajaţii din aparatul de lucru al Guvernului au făcut un protest cu umbrele la Palatul Victoria. Oamenii au fost nemulțumiți de propunerea Ministerului Muncii de a le majora salariile cu 10% în două tranșe. Ei au cerut un procent de 20%.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro